(Ortografía tradicional) Are cꞌu ri Jesús xeꞌ pa ri nimalaj juyub ri cäbix “Olivos” che.
Aretak xsakir chucab kꞌij,
ri Jesús xtzelej lok,
xeꞌ pa ri nimalaj rachoch Dios.
Conojel ri winak xquimulij quib rucꞌ.
Ri Areꞌ cꞌut xtꞌuyiꞌc,
xuchaplej qui tijoxic.
Te riꞌ ri tijonelab re ri Pixab xukujeꞌ ri tataꞌib fariseos xquicꞌam lok jun ixok ri xquiriko tajin cuban ri nimalaj mac ri äwas u banic chrij ri rachajil.
Xquiya cꞌu chquixol ri winak ri e cꞌo chilaꞌ.
Xquibij cꞌu che ri Jesús:
Ajtij,
we ixok riꞌ xriktajic tajin cuban ri nimalaj mac ri äwas u banic chrij ri rachajil.
Ri Pixab ri xutzꞌibaj ri ka mam Moisés cubij chi rajwaxic cäkacämisaj chabaj jun ixok ri jeꞌ cuban waꞌ.
E ri lal,
¿jas cꞌu cäbij la?
—xecha che.
Xquibij waꞌ che xak rech cäkaj pa qui kꞌab,
je cꞌu riꞌ quecowinic cäquibij chi cꞌo u mac ri Jesús.
Are cꞌu ri Jesús xa xpachiꞌc,
xuchaplej tzꞌibanic cho ri ulew rucꞌ ri u wiꞌ u kꞌab.
Xquitakej cꞌu u cꞌotic u chiꞌ ri Jesús.
Xa je riꞌ ri Areꞌ xujicomaj rib,
xubij cꞌu chque:
Apachin chech alak ri man cꞌo tä u mac,
chuqꞌuiäka ri nabe abaj chrij we ixok riꞌ,
—xcha chque.
Xpachi chi jumul ri Jesús,
xutakej tzꞌibanic cho ri ulew.
Aretak cꞌut xquita ri xubij ri Jesús,
xquinaꞌ quib pa canimaꞌ chi cꞌo qui mac.
Chquijujunal cꞌut xquichap elem bic.
Nabe xebel bi ri riꞌjab.
Aretak conojel e elinak chi bic,
xak xuwi chi ri Jesús cꞌo canok rucꞌ ri ixok ri canajinak can chilaꞌ.
Te riꞌ ri Jesús xujicomaj rib.
Man cꞌo tä cꞌu jun xrilo,
xane xak xuwi ri ixok.
Ri Areꞌ xubij che:
Nan,
¿jawijeꞌ e cꞌo wi ri cäquibij chi cꞌo mac la?
¿A mat cꞌo jun xcanaj can chukꞌatic tzij puwiꞌ la chi cäcꞌäjisax wäch la?
—xcha che.
Ri ixok xubij che ri Jesús:
Man cꞌo tä jun,
Tat,
—xcha che.
Are cꞌu ri Jesús xubij che:
Ri in xukujeꞌ man quinkꞌat tä tzij puwiꞌ la chi cäcꞌäjisax wäch la.
¡Oj baꞌ la chanim,
mämacun chi cꞌu la!
—xcha che.